“ประยุทธ” สั่งเพิ่มมาตรการดูแลความปลอดภัยชายแดนภาคใต้ในช่วงฮารีรายอ
“ประยุทธ” สั่งเพิ่มมาตราการดูแลความปลอดภัยพื้นที่ชายแดนภาคใต้ในช่วงฮารีรายอ
5 ก.ค. 2559

พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ หรือ คสช. เปิดเผยว่า สถานการณ์ความรุนแรงในพื้นที่จังหวัดชายแดนใต้ว่า ยังคงมีสถานการณ์เกิดขึ้นบ้างตามช่วงเวลา เพราะผู้ก่อเหตุต้องการกดดันรัฐบาล ซึ่งทุกฝ่ายต้องร่วมมือกันทั้งหมด ทั้งประชาชน เจ้าหน้าที่รัฐ ผู้นำท้องถิ่น และผู้นำศาสนา เพราะจะให้รัฐบาลใช้กฎหมายและรับผิดชอบทุกเรื่องคงไม่ได้ หากไม่ร่วมมือกันถึงแม้จะใช้กฎหมายเข้มงวดมากแค่ไหนก็ยังเกิดเหตุรุนแรงขึ้นได้
สำหรับการดูแลความสงบในช่วงใกล้เทศกาลเฉลิมฉลองเนื่องในวันฮารีรายอนั้น นายกรัฐมนตรี กล่าวว่า ต้องเพิ่มมาตรการให้เข้มข้นขึ้นในการตรวจตราดูแลความปลอดภัย ซึ่งมีหน่วยงานที่รับผิดชอบในพื้นที่ทั้งกองอำนวยการรักษาความมั่นคงภายใน (กอ.รมน.) ภาค 4 และศูนย์อำนวยการบริหารจังหวัดชายแดนภาคใต้ (ศอ.บต.) ดำเนินการตามแผนงาน 9 ยุทธศาสตร์
และเมื่อดูจากสถิติพบว่าเหตุการณ์ความรุนแรงในพื้นที่ลดลง แต่หากจะไม่ให้เกิดเหตุขึ้นเลยก็ต้องไปย้อนถามผู้ก่อเหตุ เพราะเจ้าหน้าที่รัฐไม่ได้เป็นผู้ก่อเหตุ และเจ้าหน้าที่ปฎิบัติงานอย่างเต็มที่อยู่แล้ว